На основу члана 29. став 2. Одлуке о градским управама („Службени лист града Сремска Митровица“ бр. 30/2020), члана 7. став 3 Одлуке о начину остваривања права на материјалне помоћи – субвенције деци, ученицима и студентима са територије Града Сремска Митровица („Службени лист Града Сремска Митровица“ бр. 14-II/2016, 8-II/2017), члана 11. и чл. 41.ст. 1. алинеја 2.Одлуке о буџету Града Сремска Митровица за 2021. годину („Службени лист Града Сремска Митровица“ бр. 31/2020) и тачке IV Програма за доделу буџетских средстава успешним појединцима из области образовања бр. 401-149/2021-III од 08.02.2021.године, в.д. начелника Градске управе за образовање, расписује:

**КОНКУРС**

**ЗА ДОДЕЛУ СРЕДСТАВА УСПЕШНИМ ПОЈЕДИНЦИМА**

 **ИЗ ОБЛАСТИ ОБРАЗОВАЊА**

Конкурс се расписује ради доделе буџетских средстава успешним појединцима из области образовања: ученицима основне и средње школе и успешним студентима редовних основних, мастер и докторских академских студија који се финансирају из буџета, који су држављани Републике Србије, имају пребивалиште на територији града Сремска Митровица и који, поред ових услова, испуњавају још један од следећих критеријума:

- постижу запажене резултате у току школовања, студирања, стручног усавршавања;

- остварују запажене резултате из области образовања на највишем рангу такмичења: (републичком/међународном - прве три награде, музичка уметност – прва награда), у текућој школској години;

- којима су средства потребна за набавку неопходне стручне литературе и опреме која се користи у његовом/њеном раду;

- којима су средства потребна ради учешћа на стручним скуповима у иностранству;

- који предлажу и реализују квалитетне програмске и друге активности и

- који нису по истом, или неком другом основу, већ добили средства из буџета Града Сремска Митровица у 2021. години.

 Финансијска средства су предвиђена Одлуком о буџету Града Сремска Митровица за 2021. годину у износу од 400.000,00 динара (четиристотинехиљададинара).

Средства се додељују након спроведеног јавног конкурса.

**УЗ ПРИЈАВУ КАНДИДАТИ ДОСТАВЉАЈУ:**

* захтев,
* кратку биографију (са адресом становања и контакт телефоном),
* фотокопија лична карте,

уверење о држављанству(градска управа прибавља по службеној дужности уз сагласност подносиоца пријаве),

* оригинал или оверену фотокопију потврде образовне установе о статусу (редован

ученик, студент који је први пут уписан на годину студија- на буџету РС ) ,

* оригинал или оверене фотокопије документације о оствареним постигнућима,
* оригинал позивног писма за стручна усавршавања у земљи и иностранству,
* оригинал препорука ментора са факултета односно катедре,
* фотокопију текућег рачуна подносиоца пријаве, односно родитеља/старатеља (ако нема текући рачун).

Поднете пријаве разматра Комисија за доделу средстава успешном појединцу (у даљем тексту: Комисија) у року од 5 дана од дана подношења Пријаве.

Комисију из претходног става образује Начелник Градске управе за образовање (у даљем тексту:Начелник) посебним Решењем, којим се утврђује састав и број чланова Комисије као и њени задаци.

 Након разматрања поднетих пријава, Комисија утврђује предлог за доделу средстава и доставља га начелнику.

 О додели и висини буџетских средстава која ће бити додељена успешном појединцу одлучује начелник Решењем, а на образложен предлог Комисије.

 Ако подносилац пријаве уз пријаву не достави сву потребну документацију, Начелник ће Решењем такву пријаву одбацити, а уколико не испуњава утврђене услове, начелник ће Решењем пријаву одбити.

 Против Решења Начелника подносилац пријаве има право приговора Начелнику у року од 15 (петнаест) дана од дана пријема Решења.

Начелник је дужан да о приговору одлучи о року од највише 30 дана од дана пријема приговора. О приговору Начелник одлучује у форми Решења.

На решење начелника којим је одлучено по приговору, подносилац пријаве може изјавити жалбу Градском већу у року од 15 (петнаест) дана од дана пријема Решења.

Решење Градског већа је коначно.

 Успешан појединац којем су додељена средства дужан је да Градској управи подноси извештаје о свом раду, обиму и начину коришћења средстава, односно о реализацији програма, за који су му наведена средства додељена у року од 15 (петнаест) дана од дана утрошка средстава, а најкасније до 20.12.2021. године.

 У случају да корисник не поднесе Извештај у предвиђеном року, или из оправданих разлога не искористи додељена средства (болест, недобијање визе, отказивање догађаја, такмичења и др.), дужан је да врати средства у буџет Града, најкасније до 31.12.2021. године.

 ПРИЈАВЕ СЕ ДОСТАВЉАЈУ У КОВЕРТИ НА СЛЕДЕЋУ АДРЕСУ:

**ГРАД СРЕМСКА МИТРОВИЦА**

 **ГРАДСКА УПРАВА ЗА ОБРАЗОВАЊЕ**

**улица Светог Димитрија бр. 13**

**22000 Сремска Митровица**

са назнаком **„Јавни Конкурс за доделу средстава успешним појединцима из области образовања“**

Лично на шалтеру услужног центра број 3, или број 4, или путем поште.

КОНКУРС ЈЕ ОТВОРЕН ДО УТРОШКА СРЕДСТАВА, А НАЈКАСНИЈЕ ДО 20.12.2021.ГОДИНЕ

 **ВД Начелника ГУ за образовање**

 Зоран Ђурић